เอสเคป ฟรอม ทาร์คอฟ

เอสเคป ฟรอม ทาร์คอฟ  เป็นวิดีโอเกมยิงมุมมองบุคคลที่หนึ่งเชิงกลยุทธ์แบบผู้เล่นหลายคน ที่กำลังอยู่ในระหว่างการพัฒนาโดยแบทเทิลสเตตเกมส์สำหรับ ไมโครซอฟท์ วินโดวส์ เกมนี้มีฉากหลังอยู่ในภูมิภาคสมมติชื่อว่า นอร์วินสค์ ทางตะวันตกเฉียงเหนือของรัสเซีย ซึ่งกำลังเกิดสงครามระหว่างสองบริษัททหารเอกชน (PMC) ได้แก่ ยูเซ็ค  และ แบร์  โดยผู้เล่นจะเข้าร่วมแมตช์ที่เรียกว่า “เรด” โดยต้องต่อสู้กับผู้เล่นคนอื่นและบอท เพื่อแย่งชิงของ พร้อมทั้งพยายามเอาชีวิตรอดและหาทางหนีออกมาให้ได้ 
เวอร์ชัน 1.0 ของเกมมีกำหนดเปิดตัววันที่ 15 พฤศจิกายน พ.ศ. 2568
เกมเพลย์.
ผู้พัฒนา "เอสเคป ฟรอม ทาร์คอฟ" เรียกเกมนี้ว่าเป็นเกมยิงมุมมองบุคคลที่หนึ่งที่สมจริงและโหดสุดขั้วผสมแนวเอาชีวิตรอด ที่ยืมแนวคิดมาจากเกมออนไลน์หลายคนขนาดใหญ่ ในปัจจุบัน "เอสเคป ฟรอม ทาร์คอฟ" มีโหมดให้ผู้เล่นเลือกเล่นได้ 3 แบบ ได้แก่: เรดพีเอ็มซีแบบออนไลน์, เรดสแกฟ (สแกฟย่อมาจาก "scavenger") และโหมดออฟไลน์ชั่วคราว ในแต่ละเรดผู้เล่นสามารถเลือกเล่นคนเดียวหรือเป็นกลุ่มและจะเกิดแบบสุ่มในแผนที่ที่มีให้เลือกหลายแบบในเกม เมื่ออยู่ในเกม ผู้เล่นจะได้รับจุดออกและต้องต่อสู้กับผู้เล่นคนอื่นและตัวละครที่ไม่ใช่ผู้เล่นเพื่อไปถึงจุดนั้นและหนีออกมา นอกจากจุดออกแบบปกติ ผู้เล่นยังมีโอกาสใช้จุดออกอื่นใกล้กลางแผนที่ แต่ต้องทำตามเงื่อนไขต่าง ๆ ขึ้นอยู่กับจุดออกนั้น ๆ นอกจากการต่อสู้ ผู้เล่นยังสามารถเก็บของ เช่น อาวุธปืน อุปกรณ์ และเกราะ โดยเมื่อออกสำเร็จ สามารถเก็บของไว้ในคลังเก็บของส่วนตัวเพื่อใช้ในการเรดครั้งต่อไปหรือขายให้ผู้เล่นอื่นในตลาดซื้อขาย
เมื่อผู้เล่นเสียชีวิตในเรดจะสูญเสียทุกอย่าง ทั้งไอเทมที่เก็บมาได้และอุปกรณ์ที่พกติดตัวเข้ามาในเรดนั้นๆ อย่างไรก็ตาม ผู้เล่นสามารถทำประกันอาวุธและอุปกรณ์ที่นำเข้ามาได้ ซึ่งจะทำให้ไอเทมเหล่านั้นถูกส่งคืนให้หากไม่มีผู้เล่นคนอื่นหรือบอทหยิบไป ในเรดโหมดสแกฟ ผู้เล่นจะได้รับชุดอุปกรณ์แบบสุ่มแทนการใช้ของจากคลังเก็บของส่วนตัวและจะเข้าสู่เรดที่กำลังดำเนินอยู่แล้วในตำแหน่งที่สุ่มไว้ หลังจากจบรอบ สแกฟจะมีช่วงเวลาคูลดาวน์ ก่อนที่ผู้เล่นจะสามารถเข้าเล่นโหมดนี้ได้อีกครั้ง เรดแต่ละรอบจะใช้เวลาประมาณ 15 ถึง 45 นาที ขึ้นอยู่กับแผนที่ และสามารถมีผู้เล่นได้สูงสุด 14 คน
ขณะที่ไม่ได้อยู่ในเรด, ผู้เล่นสามารถขายไอเทมที่ไม่ได้ใช้ให้กับพ่อค้าหรือผู้เล่นคนอื่นผ่านตลาดซื้อขายและซื้ออุปกรณ์ใหม่ได้ โดยพ่อค้ายังมอบภารกิจให้ผู้เล่นทำ ซึ่งจะช่วยเพิ่มระดับความสัมพันธ์กับพ่อค้า ทำให้สามารถเข้าถึงไอเทมและภารกิจใหม่ๆ ได้ ผู้เล่นยังมีพื้นที่พักอาศัยที่สามารถอัปเกรดได้เรียกว่า "hideout" ซึ่งเป็นที่หลบภัยใต้ดินที่เมื่ออัปเกดด้วยวัสดุที่เก็บมาหรือซื้อมาแล้ว – จะให้โบนัสในเกมแก่ผู้เล่น โบนัสเหล่านี้รวมถึงการลดเวลาคูลดาวน์ในการเล่นเป็นสแกฟ การเพิ่มค่าประสบการณ์ที่ได้รับ และความสามารถในการสร้างไอเทม
การต่อสู้.
เกมเพลย์ "เอสเคป ฟรอม ทาร์คอฟ" ได้รับการเปรียบเทียบกับเกมจำลองสถานการณ์ทางทหารอย่างซีรีส์เกมอาร์ม่า โดยผู้เล่นสามารถปรับแต่งอาวุธปืนได้อย่างอิสระ โดยสามารถเปลี่ยนชิ้นส่วนประกอบได้เกือบทั้งหมด ไม่ว่าจะเป็นฝาครอบกันฝุ่น, ด้ามจับ, พานท้าย และกล้องเล็ง ซึ่งเป็นระดับความซับซ้อนที่ไม่ค่อยพบเห็นในเกมแนวยิงมุมมองบุคคลที่หนึ่งทั่วไป นอกจากนี้ ผู้เล่นยังสามารถสวมใส่อุปกรณ์ทางทหารให้กับตัวละครของตนได้ เช่น เสื้อเกราะกันกระสุน, ชุดเกราะพร้อมสายรัด, และหมวกกันกระสุน
นอกจากนี้ ภายในเกม ผู้เล่นยังสามารถควบคุมการเคลื่อนไหวของตัวละครได้อย่างละเอียด ตั้งแต่ความเร็วในการเดินไปจนถึงระดับความสูงของการย่อตัว การตรวจสอบจำนวนกระสุนที่เหลืออยู่ต้องทำด้วยตนเอง โดยการเช็คแม็กกาซีนด้วยมือ – เนื่องจากเกมไม่มีตัวนับกระสุนแสดงบนหน้าจอ ระบบสุขภาพของเกมนี้ก็มีความสมจริงสูง โดยอวัยวะแต่ละส่วนของตัวละครจะมีค่าพลังชีวิตแยกกัน เมื่อได้รับบาดเจ็บต้องใช้ อุปกรณ์ทางการแพทย์เฉพาะทางในการรักษา เช่น การใช้ผ้าพันแผลสำหรับอาการเลือดออก ยิ่งไปกว่านั้น เกมยังจำลองระบบวิถีกระสุนได้อย่างสมจริง ซึ่งรวมถึงคุณสมบัติอย่างการแฉลบและการทะลุทะลวงของกระสุนด้วย
การหาไอเทมต่างๆ จากภาชนะและศพศัตรูต้องใช้เวลา เนื่องจากไอเทมแต่ละชิ้นจะค่อยๆ ปรากฏขึ้นทีละอย่างขณะที่ผู้เล่นกำลังค้นหา นอกจากนี้ ผู้เล่นยังต้องคอยดูแลระดับ พลังงาน และ นํ้า ของตัวละครตลอดช่วงเวลาที่อยู่ในเรดด้วย
โครงเรื่อง.
"เอสเคป ฟรอม ทาร์คอฟ" มีฉากอยู่ในเมืองสมมติชื่อ ทาร์คอฟ ซึ่งเป็นเมืองหลวงของเขตเศรษฐกิจพิเศษ นอร์วินสค์ ทางตะวันตกเฉียงเหนือของรัสเซีย ระหว่างปี 2558 ถึง 2569 เหตุการณ์อื้อฉาวทางการเมืองและการล่มสลายขององค์กรต่างๆ ส่งผลให้สังคมในเมืองทาร์คอฟแตกแยกและกลุ่มติดอาวุธต่างๆ ได้เปลี่ยนเมืองให้กลายเป็นเพียงซากปรักหักพัง โดยบางส่วนของเมืองถูกควบคุมโดยกลุ่มชาวบ้านที่ก้าวร้าวซึ่งเรียกว่าสแกฟ ปัจจุบันมีแผนที่ให้ผู้เล่นเลือกเล่นทั้งหมดเก้าแผนที่ โดยแต่ละแห่งเป็นพื้นที่ร้างที่แตกต่างกันของเมือง ได้แก่: คัสตอมส์, นิคมอุตสาหกรรมกลางแจ้งขนาดใหญ่; แฟกทอรี, ภายในโรงงานเคมีขนาดเล็ก; อินเตอร์เชนจ์, ห้างสรรพสินค้าขนาดใหญ่; เดอะแล็บ, สถานที่วิจัยลับที่ดำเนินการโดยองค์กรชื่อ เทอร์ร่ากรุ๊ป; ไลท์เฮาส์, แผนที่กว้างใหญ่ที่มีสถานีรถไฟขนส่งสินค้า, โรงบำบัดน้ำ, บ้านพักสไตล์ชาเลต์ และเกาะที่มีประภาคาร; รีเซิร์ฟ, ฐานทัพทหารลับ; ชอร์ไลน์, แผนที่ขนาดใหญ่ที่มีหลายพื้นที่ เช่น โรงไฟฟ้าพลังน้ำ, หมู่บ้าน และรีสอร์ตเพื่อสุขภาพ; สตรีทส์ออฟทาร์คอฟ, ส่วนหนึ่งของย่านใจกลางเมืองทาร์คอฟ, วูดส์, เขตสงวนพันธุ์สัตว์ป่าที่เคยได้รับการคุ้มครองโดยรัฐ; และกราวด์ซีโร่, ศูนย์กลางธุรกิจของทาร์คอฟซึ่งเป็นที่ตั้งของสำนักงานใหญ่ TerraGroup และเป็นสถานที่ที่เรื่องราวทั้งหมดเริ่มต้นขึ้น นอกจากนี้ ยังมีแผนที่อีกสามแห่งที่อยู่ระหว่างการพัฒนา ได้แก่ ซับเออร์บส์, เทอร์มินัล และ ทาวน์
นอกจากนี้ ยังมีการวางแผนที่จะรวมทุกสถานที่เข้าด้วยกัน เพื่อมอบการเล่นในรูปแบบโลกเปิดให้กับผู้เล่นอีกด้วย
ฝ่ายต่างๆ.
มีฝ่ายพีเอ็มซีสองฝ่ายให้ผู้เล่นเลือกในเกม ได้แก่ United Security (ยูเซ็ค) ซึ่งเป็นบริษัทจากโลกตะวันตกที่ถูกจ้างโดยองค์กรเทอร์ร่ากรุ๊ป เพื่อปกปิดกิจกรรมที่ผิดกฎหมายของบริษัท และ Battle Encounter Assault Regiment (แบร์) ซึ่งเป็นบริษัทที่รัฐบาลรัสเซียก่อตั้งขึ้นเพื่อสืบสวนเหตุการณ์เหล่านี้ แต่ละฝ่ายมีข้อได้เปรียบในการเล่นของตัวเอง รวมถึงรูปลักษณ์ที่ไม่ซ้ำกัน ตัวอย่างเช่น ผู้เล่นที่อยู่ฝ่ายยูเซ็คจะมีความเชี่ยวชาญในอาวุธปืนแบบตะวันตกหรือแบบที่ใช้โดยเนโท ในขณะที่ผู้เล่นฝ่ายแบร์จะเชี่ยวชาญในอาวุธปืนแบบรัสเซีย
ฝ่ายตัวละครที่ผู้เล่นไม่ได้ควบคุมที่เป็นคู่ต่อสู้และเล่นได้คือ สแกฟ ซึ่งเป็นชาวบ้านในทาร์คอฟที่ก้าวร้าว และมักจะเป็นศัตรูกับทั้งฝ่ายแบร์และยูเซ็ค สแกฟแบ่งออกเป็นหลายกลุ่มย่อย ดังนี้: สแกฟทั่วไป: มีอุปกรณ์และอาวุธระดับต่ำ เป็นศัตรู AI หลัก และผู้เล่นสามารถเลือกเล่นเป็นสแกฟได้เมื่อหมดช่วงเวลาคูลดาวน์; คัลทิสต์ส, สแกฟเรเดอร์สและบอสส์ส: มีอุปกรณ์ที่ดีกว่าสแกฟทั่วไป รวมถึงมีพฤติกรรม AI ที่ฉลาดขึ้นและมีความเชี่ยวชาญในแต่ละพื้นที่ของเมืองทาร์คอฟ; โร้กส์ คือกลุ่มอดีตเจ้าหน้าที่ยูเซ็คที่รวมตัวกันเพื่อควบคุมโรงบำบัดน้ำบนแผนที่ไลท์เฮาส์ พวกเขาไม่ก้าวร้าวต่อพีเอ็มซีมากนัก โดยระยะตรวจจับตัวละครพีเอ็มซีจะต่ำกว่าการตรวจจับแบร์เล็กน้อย แต่ยังจะโจมตีหากถูกยั่วยุหรือผู้เล่นเข้าใกล้เกินไป; สแกฟเรเดอร์ส คือกลุ่มอดีตยูเซ็คและแบร์ที่รวมตัวกัน สามารถเกิดบนแผนที่รีเซิร์ฟและเดอะแล็บ ภายใต้เงื่อนไขบางประการ พวกเขาสามารถมีอุปกรณ์ระดับสูงและอาวุธดัดแปลง; คัลทิสต์สเป็นศัตรูหายากที่จะมีโอกาสเกิดในตอนกลางคืนบนแผนที่ คัสตอมส์, แฟกทอรี, ชอร์ไลน์, หรือ วูดส์ พวกเขาสามารถพกอุปกรณ์ดีและกุญแจระดับสูง
การพัฒนา.
"เอสเคป ฟรอม ทาร์คอฟ" เริ่มพัฒนาในปี พ.ศ. 2555 นิกิต้า บูยาโนฟ หัวหน้าทีมพัฒนาของแบทเทิลสเตตเกมส์ กล่าวว่าเขาและทีมงานได้รับประสบการณ์ผ่านการทำงานที่ แอ็บโซลูทซอฟท์ ในผลงานก่อนหน้านี้ในเกม "Contract Wars" ทั้ง "เอสเคป ฟรอม ทาร์คอฟ" และ Contract Wars ตั้งอยู่ในสิ่งที่ผู้พัฒนากล่าวถึงว่าเป็นจักรวาล รัสเซีย-2028 ทีมงานบางคนยังมีประสบการณ์จากกองทัพจริง โดยมีคนหนึ่งเป็นอดีตเจ้าหน้าที่สเปซนาซ
ผู้พัฒนาได้บันทึกเสียงอาวุธบางส่วนโดยการบันทึกเสียงอาวุธจริงในโกดังร้าง
ตลอดระยะเวลาการทดสอบเบต้าของเกม ผู้พัฒนาได้อัปเดตเกมอย่างสม่ำเสมอ รวมถึงฟีเจอร์ใหม่ แผนที่, ตัวละคร และอุปกรณ์ อัปเดตสำคัญมักจะมาพร้อมกับการ "ไวป์" ซึ่งความคืบหน้าในเกมของผู้เล่นทั้งหมดจะถูกรีเซ็ต
"อีเอฟที: อารีน่า".
ในปี พ.ศ. 2566 แบทเทิลสเตตเกมส์ ได้เปิดตัวโหมดการแข่งขันแยกต่างหากสำหรับเกมนี้ในชื่อ เอสเคป ฟรอม ทาร์คอฟ: อารีน่า (อีเอฟที: อารีน่า) ซึ่งเน้นการเล่นในรอบสั้นๆ และการจับคู่แบบทีม "อีเอฟที: อารีน่า" ถูกวางจำหน่ายเป็นผลิตภัณฑ์แยกบน เอปิคเกมส์สโตร์ ในวันที่ 10 เมษายน พ.ศ. 2568 พร้อมกับการเปิดตัวระบบแบทเทิลพาส ตัวเกมได้เริ่มเข้าสู่แวดวงอีสปอร์ต โดยเริ่มต้นจากการแข่งขันชื่อ ดรีมแฮ็ก ในปี พ.ศ. 2566
การเปิดตัวเต็มรูปแบบ.
แบทเทิลสเตตเกมส์ ระบุว่า "เอสเคป ฟรอม ทาร์คอฟ" จะเป็นเกมที่วางจำหน่ายแบบซื้อขาดแบบดั้งเดิมโดยไม่มีระบบเล่นฟรีหรือไมโครทรานส์แอคชั่นใด โดยมีความเป็นไปได้ที่จะวางจำหน่ายบนสตีม หลังจากเกมเปิดตัวอย่างเป็นทางการรวมถึงเนื้อหาเสริมที่ดาวน์โหลดได้ เวอร์ชัน Early Access ของเกมนี้วางจำหน่ายใน 4 รุ่น (สแตนดาร์ด, เลฟท์บีไฮนด์, พรีแพร์ฟอร์เอสเคป, และ ดิอันเฮิร์ดเอดิชัน), โดยแต่ละรุ่นที่สูงขึ้นจะมีอุปกรณ์เริ่มต้นมากขึ้นและคลังเก็บของส่วนตัวขนาดใหญ่ขึ้นสำหรับผู้เล่นให้ใช้มากกว่ารุ่นก่อนหน้า
"เอสเคป ฟรอม ทาร์คอฟ" เปิดตัวเกมอัลฟ่าแบบปิด โดยเริ่มให้ผู้ใช้บางคนได้เล่นครั้งแรกในวันที่ 4 สิงหาคม พ.ศ. 2559 ต่อมาแบทเทิลสเตตเกมส์ ประกาศว่าเกมจะเข้าสู่ระยะขยายอัลฟ่า ในวันที่ 28 ธันวาคม พ.ศ. 2559 โดยจะเปิดให้ผู้ใช้บางคนที่พรีออเดอร์เกม ในช่วงนี้เองที่ แบทเทิลสเตตเกมส์ ได้ปล่อยตัวเกมในรูปแบบการสั่งซื้อล่วงหน้าสี่รุ่น โดยรุ่น เอดจ์ออฟดาร์กเนส รับประกันว่าผู้เล่นจะสามารถเข้าถึงเวอร์ชันอัลฟ่าได้ ผู้เล่นทุกคนที่ได้รับสิทธิ์เข้าถึงแต่ต้องอยู่ภายใต้ข้อตกลงการไม่เปิดเผยข้อมูล (NDA) และการเผยแพร่วิดีโอเกมผ่านการสตรีมถูกจำกัดไว้เฉพาะผู้เล่นไม่กี่คนที่ได้รับเลือก จนกระทั่งวันที่ 24 มีนาคม พ.ศ. 2560 จึงมีการยกเลิกข้อตกลง NDA ดังกล่าว
เกมเข้าสู่ช่วงทดสอบเบต้าปิดในวันที่ 28 กรกฎาคม พ.ศ. 2560 โดยเปิดให้ผู้เล่นทุกคนที่สั่งซื้อล่วงหน้าไม่ว่าจะรุ่นใดก็ตามสามารถเข้าถึงเกมได้ ความนิยมของเกมพุ่งสูงขึ้นอย่างมากในช่วงต้นปี พ.ศ. 2563 บนแพลตฟอร์มทวิตช์ เมื่อมีกิจกรรมโปรโมตที่มอบไอเทมในเกมให้กับผู้เล่นที่รับชมสตรีม การที่ความนิยมเพิ่มขึ้นอย่างรวดเร็วนำไปสู่ปัญหาเซิร์ฟเวอร์และใช้เวลาในการจับคู่นานขึ้น เกมทำสถิติผู้เล่นพร้อมกันสูงสุดถึง 200,000 คน ในเดือนพฤษภาคม พ.ศ. 2563 หลังจากมีการอัปเดตครั้งใหญ่
ทีมผู้พัฒนาได้เผยแพร่ซีรีส์คนแสดงจริงหลายเรื่อง โดยเรื่องแรกมีชื่อว่า Raid ซึ่งประกอบด้วย 5 ตอน และเผยแพร่ให้ชมฟรีบนยูทูบ ตั้งแต่วันที่ 29 มีนาคม พ.ศ. 2562 ถึง 25 กุมภาพันธ์ พ.ศ. 2564 แบทเทิลสเตตเกมส์ ยังได้ปล่อยเวอร์ชันภาพยนตร์ที่รวมทุกตอนเข้าด้วยกัน ซึ่งมียอดเข้าชมมากกว่า 28 ล้านครั้ง ซีรีส์เรื่องที่สองของพวกเขาชื่อ The Chronicles of Ryzhy ได้เริ่มต้นเมื่อวันที่ 16 ตุลาคม พ.ศ. 2565 และปิดฉากซีซันแรกในวันที่ 9 ธันวาคม พ.ศ. 2565 สำหรับซีซันที่สองที่กำลังดำเนินอยู่ในปัจจุบัน เริ่มออกอากาศเมื่อวันที่ 7 เมษายน พ.ศ. 2566
กระแสตอบรับ.
ในบทพรีวิวช่วงทดสอบเบต้าปิด เฮเธอร์ อเล็กซานดรา ได้ให้ความเห็นว่า: "ทาร์คอฟเป็นเกมที่ลงโทษผู้เล่นอย่างหนัก แต่ก็มีความสนุกมากมายจากการฝึกฝนจนเชี่ยวชาญในความซับซ้อนของมัน และค่อยๆ กลายเป็นทหารรับจ้างที่แข็งแกร่ง" ขณะที่ในนิตยสาร "พีซีเกมเมอร์", สตีเวน เมสเนอร์ อธิบายเกมนี้ว่าได้ "เปิดมุมมองใหม่ของศักยภาพสำหรับเกมยิงออนไลน์", และยังชื่นชมในวิธีที่ระบบของเกมทำให้ผู้เล่นเห็นคุณค่าของอุปกรณ์ และจดจำเรื่องราวที่มาของมันได้ นอกจากนี้ เมสเนอร์ยังเน้นย้ำว่าองค์ประกอบด้านการเอาชีวิตรอดและระดับความยากที่สูง ทำให้ทุกชัยชนะกลายเป็นความสำเร็จ และทุกความพ่ายแพ้ก็กลายเป็นบทเรียน
คำวิจารณ์.
การโกง.
เกมนี้ต้องเผชิญกับปัญหาด้าน การโกง และ การซื้อขายด้วยเงินจริง ซึ่งเป็นพฤติกรรมที่ผู้เล่นขายเงินในเกมเพื่อแลกกับเงินจริง ซึ่งเป็นการละเมิดข้อตกลงการใช้งานของเกม ในปี พ.ศ. 2563 ผู้พัฒนาจึงเข้มงวดกับการซื้อสกุลเงินโดยการแลกของมีค่ากับผู้เล่นอื่นในเกม พร้อมเตือนผู้เล่นให้หลีกเลี่ยง "การแจกจ่ายไอเทมอย่างต่อเนื่องในเรดให้กับผู้เล่นคนอื่น" เรื่องนี้ก่อให้เกิดความสับสนในหมู่ผู้เล่น เนื่องจากมีข้อกังวลเกี่ยวกับขอบเขตของการแลกเปลี่ยนไอเทมที่ถูกกฎหมาย
ข้อกล่าวหาเกี่ยวกับการใช้ DMCA ในทางที่ผิด.
แบทเทิลสเตตเกมส์ถูกกล่าวหาว่าใช้ระบบ DMCA ของยูทูบในทางที่ผิด เพื่อลบวิดีโอที่มีเนื้อหาเชิงลบเกี่ยวกับเกม "เอสเคป ฟรอม ทาร์คอฟ" ผู้ใช้ยูทูบชื่อ Eroktic ได้ปล่อยวิดีโอที่กล่าวหาบริษัทว่าทำข้อมูลผู้ใช้รั่วไหล ทำให้แบทเทิลสเตตเกมส์ยื่นคำร้อง DMCA ต่อวิดีโอ 47 รายการของผู้ใช้นี้ โดย 2 รายการถูกลบเนื่องจากอ้างว่าเผยแพร่ข้อมูลเท็จ ส่วนที่เหลือถูกลบเนื่องจากเผยแพร่ "กระแสเชิงลบ" แม้ในตอนแรก แบทเทิลสเตตเกมส์จะอ้างว่าพวกเขาใช้การยื่นคำร้อง DMCA กับผู้ใช้เพียงคนเดียว แต่ต่อมามีการเปิดเผยว่า YouTuber อีกรายก็ได้รับคำร้องเช่นกัน ทั้งสองคนรายงานว่าต้องสูญเสียยอดผู้ชมและรายได้จากเหตุการณ์นี้ บัญชีทวิตช์ของแบทเทิลสเตตเกมส์ เคยถูกระงับชั่วคราวในเดือนธันวาคม พ.ศ. 2562 หลังจากที่พนักงานคนหนึ่งได้ชี้ปืนที่ไม่มีกระสุนเข้าที่ศีรษะของตัวเองและเหนี่ยวไกขณะกำลังสตรีมอยู่บนเว็บไซต์
ขาดตัวละครผู้หญิง.
ในการสัมภาษณ์ปี พ.ศ. 2559 หนึ่งในผู้พัฒนาของเกมกล่าวว่าจะไม่มีผู้หญิงหรือตัวละครผู้หญิงที่เล่นได้ในเกม เพราะ "ผู้หญิงรับความเครียดในระดับนั้นไม่ได้ มีที่สำหรับผู้ชายแข็งแกร่งเท่านั้นในที่นี้" หลังจากขอโทษสำหรับความคิดเห็นดังกล่าว แบทเทิลสเตตเกมส์ชี้แจงจุดยืนในปี พ.ศ. 2563 ว่า แม้ความคิดเห็นของพนักงานไม่ได้สะท้อนจุดยืนหรือความเห็นของบริษัทโดยรวม แต่จะไม่มีตัวละครผู้หญิงที่เล่นได้เนื่องจาก "เรื่องราวในเกม และที่สำคัญคือปริมาณงานมหาศาลที่ต้องทำกับแอนิเมชัน การปรับอุปกรณ์ ฯลฯ" แบทเทิลสเตตเกมส์ยังระบุว่าพนักงานคนดังกล่าวจะถูกตักเตือนสำหรับความคิดเห็นของเขา
"อันเฮิร์ดเอดิชัน".
ในเดือนเมษายน พ.ศ. 2567 แบทเทิลสเตตเกมส์ประกาศเวอร์ชันใหม่ของเกมที่สามารถซื้อได้ เรียกว่า อันเฮิร์ดเอดิชัน ซึ่งรวมฟีเจอร์ต่าง ๆ เช่น อุปกรณ์พิเศษและการเข้าถึงเซิร์ฟเวอร์ PvE พิเศษ ในเดือนมกราคมของปีเดียวกัน เวอร์ชันอื่นของ "เอสเคป ฟรอม ทาร์คอฟ" คือ "เอดจ์ออฟดาร์กเนสเอดิชันแบบเวลาจำกัด" ซึ่งราคาถูกกว่าเวอร์ชันใหม่ ได้ถูกยกเลิกไป โดยก่อนหน้านั้น แบทเทิลสเตตเกมส์ระบุว่าผู้ถือ เอดจ์ออฟดาร์กเนสเอดิชัน จะได้รับ "การเข้าถึง DLC ทั้งหมดในอนาคตฟรี" หลังจากประกาศ "อันเฮิร์ดเอดิชัน" (ซึ่งโหมด PvE ถูกระบุว่าเป็น "ฟีเจอร์" และไม่ใช่ DLC) ข้อตกลงจึงถูกปรับเป็น การเข้าถึงฟรี 6 เดือน ทำให้เกิดเสียงวิจารณ์จากผู้เล่นและข้อกล่าวหาเรื่องการทำเกมเป็น จ่าย-เพื่อ-ชนะ ในวันที่ 27 เมษายน ผู้พัฒนาได้ประกาศว่าผู้ซื้อ "เอดจ์ออฟดาร์กเนสเอดิชัน" จะได้รับ การเข้าถึงโหมด PvE เต็มรูปแบบ เมื่อเกมเวอร์ชัน 1.0 ออก และผู้เล่นเหล่านั้นจะได้รับ ส่วนลด 50% หากต้องการอัปเกรดเป็น "อันเฮิร์ดเอดิชัน" ในวันถัดมา แบทเทิลสเตตเกมส์ได้แก้ไขคำแถลงการณ์อีกครั้ง โดยจะเปิดให้เข้าถึงได้เร็วขึ้น แต่จะทยอยเปิดเป็นช่วงๆ เพื่อรองรับเซิร์ฟเวอร์ที่เพิ่มขึ้น เมื่อวันที่ 18 กรกฎาคม แบทเทิลสเตตเกมส์ได้เปิดตัวโหมด PvE ในฐานะส่วนเสริมที่สามารถซื้อได้สำหรับผู้เล่นที่ไม่ได้เป็นเจ้าของเวอร์ชัน "อันเฮิร์ด" หรือ "เอดจ์ออฟดาร์กเนส"